
                 Bucureşti, 17.09.2012




                                         
                                     Nr.23/177/2012
AVIZ
asupra proiectului de Lege privind aprobarea Ordonanţei de urgenţă a Guvernului nr.24/2012 pentru modificarea şi completarea Legii nr.571/2003 privind Codul fiscal şi reglementarea unor măsuri financiar-fiscale



În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, în procedură de urgenţă, pentru aviz care va fi transmis Comisiei pentru buget, finanţe şi bănci, cu proiectul de Lege privind aprobarea Ordonanţei de urgenţă a Guvernului nr.24/2012 pentru modificarea şi completarea Legii nr.571/2003 privind Codul fiscal şi reglementarea unor măsuri financiar-fiscale, transmis cu adresa nr. P.L.x. 296 din 03 septembrie 2012, înregistrat sub nr.23/177 din 04 septembrie 2012.


Consiliul Legislativ, cu avizul nr.430/30.05.2012, avizează favorabil proiectul de ordonanţă de urgenţă, cu observaţii şi propuneri preluate de iniţiator.


Consiliul Economic şi Social, prin actul nr.1180/29.05.2012., a formulat o propunere de aviz favorabil.



Senatul, în  şedinţa din 25 iunie 2012, a adoptat proiectul de lege.



Proiectul de lege are ca obiect de reglementare modificarea şi completarea Legii nr.571/2003 privind Codul fiscal, completarea Ordonanţei Guvernului nr.92/2003 privind Codul de procedura fiscală şi abrogarea unor prevederi din Ordonanţa de urgenţă a Guvernului nr.29/2001 privind reglementarea eşalonărilor de plată.



Principalele modificări şi completări aduse Codului fiscal sunt:



- extinderea limitării dreptului de deducere a cheltuielilor privind combustibilul şi asupra altor cheltuieli aferente vehiculelor respective: servicii de reparaţii, întreţinere, piese de schimb;



- acordarea unei deduceri la calculul profitului impozabil, prin intermediu provizioanelor fiscale, pentru contribuabilii cesionari care achiziţionează astfel de creanţe în vederea recuperării;



- eliminarea obligaţiei contribuabilului de a determina câştigul net trimestrial/pierderea netă trimestrială din transferul titlurilor de valoare, altele decât părţile sociale şi valorile mobiliare în cazul societăţilor închise, precum şi a obligaţiei de a calcula şi vira impozitul reprezentând plăţi anticipate trimestriale în contul impozitului pe câştigul net anual impozabil;



- extinderea sferei de aplicare a limitării dreptului de deducere a TVA şi asupra închirierii, leasingului şi a altor cheltuieli legate de vehiculele respective: servicii de reparaţii, întreţinere, piese de schimb;



- majorarea plafonului de scutire de la plata TVA pentru întreprinderile mici, de la 35.000 euro la 65.000 euro;



- scoaterea din evidenţa a persoanelor impozabile care nu depun deconturi de TVA sau depun deconturi în care nu sunt evidenţiate nici achiziţii de bunuri/servicii, nici livrări de bunuri/servicii pe o perioadă de 6 luni sau 2 trimestre consecutive;



- introducerea obligaţiei marcării şi colorării păcurei şi a produselor energetice asimilate acesteia din punct de vedere al accizelor;



- au fost introduse noi infracţiuni pentru a limita fenomenul de evaziune fiscală cu produse energetice.



Ordonanţa Guvernului nr.92/2003 privind Codul de procedură fiscală a fost completată, în cazul operatorilor economici care primesc subvenţii, prin introducerea unei reguli de stingere cu prioritate a obligaţiilor fiscale aferente perioadei la care se referă subvenţia.



Au fost abrogate, din Ordonanţa de urgenţă a Guvernului nr.29/2011 privind reglementarea eşalonărilor la plată, acele prevederi care exclud din sfera eşalonării obligaţiilor fiscale de a căror plată depinde acordarea sau menţinerea unei autorizaţii.



Examinarea proiectului de lege a avut loc în şedinţa comisiei din data de 11 septembrie 2012.

În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor organice.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

VICEPREŞEDINTE,
Emil Bostan

